Aphano khulankha khulawa puuro eniitthiwaaye Yetemaani,
khuwooza anakhiyoni awe yoori:
“Mwiikhale apha,
miiyo kinttela olompa.”
Khunthuula Pheeturu,
Tiyaaku na Yaahaya khwaaza oshukulikha,
othunkuwikha na ohuzunikha.
Yinsa khuwooza yoori:
“Nafusi yaka ti ya ohuzunikha venkivene wa osaleela ofwa.
Mwisale apha na mwijeekesele.”
Yinsa khuwaasusa vattitthiiru khukokhora na khusala alompa yoori nkhama enwaheya aattuwananisiwe wakathi opu wa ohoowa.
Aari olupa toono:
“Oo Paapa zooshi khwa weeyo zinwaheya.
Okaattuwananise miiyo jiikira eti ya ohoowa.
Ila ehirettikhane khwa matakhelo aka,
ila khwa matakhelo awo.”
Apho khurutela aphale aariivo anakhiyoni awe,
khuwaasikana eettaka olala.
Khumuuza Pheeturu yoori:
“Simawu,
ontta olala?
Khuwaheeni ojeekesela nenkawu wakathi mmote?
Mwijeekesele na mwilompe,
yoori mwihikwele muuzayiniwa.
Rooho ti yookhomaala,
ila mwiili pi woottettheya.”
Yinsa khuwaasusa opheya khusala alompa,
arutelaka mattakhuzi mamoteru.
Wakathi arutiyeevo khuwaasikana eettaka olala theenya,
mwaasa maasho aya eetta owaalemela;
khaari ojuwa etthu yoojipu.
Khuta swaafu ya ttaatthu khuwooza yoori:
“Nalelo mwintta olala na ovumula?
Zafiyela!
Wafiya wakathi wa Mwaana wa Pinaatamu winkheleliwa mmakhono wa anatwampi.
Mwilankhe,
nilawe!
Mwimoone namazinkula ori kharipu.”
Ofukeliwa wa Yinsa
Yinsa nalelo eettaka ottakhula,
khuta Yuuda,
mmote wa apale khumi na awiri,
vamote na khuntti khuluyeene athuuliye phanka na puutta,
zaaperekhiweeyo ti mahaakhimu a tiini,
anamalokozela a kano,
na attunkhulu a tiini.
Namazinkula aawenkhiye alama,
araka:
“Otule kinttelaaye ompatikha,
ti othuuto.
Mwinkhole mwinthuule saana.”
Wakathi afiyeevo,
ye khumwaattama khumuuza yoori:
“Mwaaliimu!”
Na khumpatikha.
Atthu apale khunkhola Yinsa khunfuka.
Aphano mmote wa anakhiyoni awe aariina kharipu,
khufuttha phanka khunvavela khushija nshiilo la karumeya wa haakhimu nwulu wa tiini.
Yinsa khuwooza yoori:
“Mwakiteela na phanka na puutta yoori mwikikhole nkhama namalokozela wa anazompere?
Siikhu zooshi kaari vamote na mweeyo kisomisaka Nnyupa Woosifwiwamo,
khuhikikholi;
ila zooshi epi zarettikhana yoori emarisele zawaatikhiwa ti manapiyu.”
Anakhiyoni awe ooshi khumwanswi na khuntthira.
Ila shaapu mmote,
aajifinikhiyeeyo nkhumi woolakala aari onlottaaye Yinsa.
Yo khusala atakha onkhola,
ila khuvula nkhumi opule,
khutthira waazu.
Yinsa vakatthi wa Mashawuriiya
Khunthuula Yinsa khunlawana wa haakhimu nwulu wa tiini na khuthukumana mahaakhimu a tiini ooshi,
attunkhulu a tiini na anamanozela a kano.
Pheeturu khusala awaalotta ari peetiwene mpakha nlikokoro wa haakhimu nwulu wa tiini,
na khulawa khwiikhala na anamarumeyela,
ootthaka moottho.
Mahaakhimu a tiini na Mashawuriiya ooshi aari weekesa onsikanana paathuli moote Yinsa yoori anhukhumwele ofwa,
ila khuhinsikanani hatha moote.
Maana awaatta aari olawela oshaahiti woovonyeya khwa Yinsa,
ila tukhuru zaya khazaari sawasawa.
Aphano khulankha atthu akina na onlupeza vitthu zoovonyeya.
“Fweeyo nansiila alupaka yoori:
‘Kimpwecha Nyuupa eti Yoosifwiwamo yoojekiwa pi makhono a anaatamu,
na siikhu ttatthu kijeke kiina,
yoohijekiwi pi makhono eenaatamu.’ ”
Ila hatha nkhama piitthiipo,
mattakhuzi aya khaari wiiya sawasawa.
Haakhimu nwulu wa tiini khulankha khumuuzela Yinsa yoori:
“Weeyo khunjipu mattakhuzi apa onlokoveziwaaye?”
Ila Yinsa nalelo khwiiya woonyamala,
khuhijipu hatha etthu.
Haakhimu nwulu wa tiini khurutela omuuzela theenya yoori:
“Weeyo o Al-Masiihu,
mwaana wa Nluku Wooparikhiyiwa?”
Yinsa khujipu yoori:
“Miiyo ki othuuto,
na mwinlawa mwamoone Mwaana wa Pinaatamu eekhaliye nkhono nlume wa Nluku wa Owahi Zooshi,
na ataaka mmawiku a pinkuuni.”
Aphano haakhimu nwulu wa tiini khuvarula kuwo zawe na khuri:
“Khaninhithajiya oshaahiti nkina theenya!
Mweeyo mwasiila okufuru wawe.
Mwinuupuwela niini?”
Atthu ooshi anri onsuhi wuuliiwa.
Aphano akina khwaaza ontthemela khunfinikha omaasho wawe khusala ampwakula na amuuzela yoori:
“Ti paani oopiyeeyo?
Ohupiri!”
Anamweekesela khunkhola na khumpwakula.
Pheeturu oninkhana Yinsa
Pheeturu aarettiye ari vathi nlikokoro wa nyuupa etile wakathi atiiyeeyo njaazi wa haakhimu nwulu wa tiini.
Amooniyeevo Pheeturu eettaka woottha moottho khuri:
“Weeyo waari na Yinsa wa Nazareeti.”
Ila Pheeturu khukhana araka:
“Akininjuwa,
na wala akinjuwa etthu onlupaaye.”
Khusaruwela nlako wa nlikokoro.
Wakathi njaazi otule amooniyeevo theenya,
khuwooza apale aariina attaaphale yoori:
“Otu mmote wa atthaapo.”
Ila khukhana theenya.
Oviriyeevo wakathi vattitthiiru,
apale aariina atthaapale theenya khumuuza Pheeturu yoori:
“Weekhweele,
weeyo o mmoteru na atthaapo,
maana onkalileya.”
Ye khwaaza onlaani na olapha yoori:
“Akininjuwa pinaatamu aya oto oninlupaaye.”
Nasaapiru likukhuwi khwiikha swaafu ya phiiri.
Pheeturu khuupuwela mattakhuzi Yinsa amuuziyeeyo yoori:
“Likukhuwi lihineekhe swaafu piiri,
onikikhana swaafu ttatthu.”
Khulaavo aphale vaya khusala alila.